笠翁對韻

《笠翁對韻》是李漁為童子學作詩而編的聲律啟蒙讀本，與《聲律啟蒙》並稱。全書依平水韻上、下平聲三十部編排，故曰「三十韻」。每韻三段，由一字對起，至三字、五字、七字，以至十一字長聯，層層遞進，對仗工穩，音調鏗鏘。內容上自天文地理，下及草木蟲魚，旁涉歷代典故、神話傳說——讀熟一部，既諳了對仗聲律，又識了滿腹典故。三百年來蒙童誦此以入詩門，至今琅琅可讀。

讀法有三：一曰誦，出聲讀，自然記住平仄與節奏；二曰對，見上句試對下句，看與笠翁所對是否暗合；三曰考，遇典故不解處，正是長學問的去處。下文每韻分段呈現，句中的「對」字以赭色標出，以醒對仗之眼。

卷上

一東韻

天對地，雨對風。
大陸對長空。
山花對海樹，赤日對蒼穹。
雷隱隱，霧濛濛。日下對天中。
風高秋月白，雨霽晚霞紅。
牛女二星河左右，參商兩曜斗西東。
十月塞邊，颯颯寒霜驚戍旅；三冬江上，漫漫朔雪冷漁翁。

河對漢，綠對紅。
雨伯對雷公。
煙樓對雪洞，月殿對天宮。
雲靉靆，日曈朦。蠟屐對漁篷。
過天星似箭，吐魄月如弓。
驛旅客逢梅子雨，池亭人挹藕花風。
茅店村前，皓月墜林雞唱韻；板橋路上，青霜鎖道馬行蹤。

山對海，華對嵩。
四岳對三公。
宮花對禁柳，塞雁對江龍。
清暑殿，廣寒宮。拾翠對題紅。
莊周夢化蝶，呂望兆飛熊。
北牖當風停夏扇，南簾曝日省冬烘。
鶴舞樓頭，玉笛弄殘仙子月；鳳翔台上，紫簫吹斷美人風。

二冬韻

晨對午，夏對冬。
下餉對高舂。
青春對白晝，古柏對蒼松。
垂釣客，荷鋤翁。仙鶴對神龍。
鳳冠珠閃爍，螭帶玉玲瓏。
三元及第才千頃，一品當朝祿萬鐘。
花萼樓間，仙李盤根調國脈；沉香亭畔，嬌楊恃寵起邊風。

清對淡，薄對濃。
暮鼓對晨鐘。
山花對石菊，煙鎖對雲封。
金菡萏，玉芙蓉。綠綺對青鋒。
早湯先宿酒，晚食繼朝饔。
唐庫金錢能化蝶，延津寶劍會成龍。
巫峽浪傳，雲雨荒唐神女廟；岱宗遙望，兒孫羅列丈人峰。

繁對簡，疊對重。
意懶對心慵。
仙翁對釋伴，道範對儒宗。
花灼灼，草茸茸。浪蝶對狂蜂。
數竿君子竹，五樹大夫松。
高皇滅項憑三傑，虞帝承堯殛四凶。
內苑佳人，滿地風光愁不盡；邊關過客，連天煙草憾無窮。

三江韻

奇對偶，隻對雙。
大海對長江。
金盤對玉盞，寶燭對銀釭。
朱漆檻，碧紗窗。舞調對歌腔。
漢興推馬武，誅夏著龍逄。
四收列國群王伏，三築高城眾敵降。
跨鳳登台，瀟灑仙姬秦弄玉；斬蛇當道，英雄天子漢劉邦。

顏對貌，像對龐。
步輦對徒杠。
停針對擱竺，意懶對心降。
燈閃閃，月幢幢。攬轡對飛艭。
柳堤馳駿馬，花院吠村尨。
酒量微灑瓊杳頰，香塵沒印玉蓮雙。
詩寫丹楓，韓文幽懷流節水；淚彈斑竹，舜妃遺憾積湡江。

四支韻

泉對石，幹對枝。
吹竹對彈絲。
山亭對水榭，鸚鵡對鸕鶿。
五色筆，十香詞。潑墨對傳卮。
神奇韓幹畫，雄渾李陵詩。
幾處花街新奪錦，有人香徑淡凝脂。
萬里烽煙，戰士邊頭爭保塞；一天膏雨，農夫村外盡乘時。

葅對醢，賦對詩。
點漆對描脂。
璠簪對珠履，劍客對琴師。
沽酒價，買山資。國色對仙姿。
晚霞明似錦，春雨細如絲。
柳絆長堤千萬樹，花橫野寺兩三枝。
紫蓋黃旗，天象預占江左地；青袍白馬，童謠終應壽陽兒。

箴對贊，缶對卮。
螢炤對蠶絲。
輕裾對長袖，瑞草對靈芝。
流涕策，斷腸詩。喉舌對腰肢。
雲中熊虎將，天上鳳凰兒。
禹廟千年垂橘柚，堯階三尺覆茅茨。
湘竹含煙，腰下輕紗籠玳瑁；海棠經雨，臉邊青淚濕胭脂。

爭對讓，望對思。
野葛對山梔。
仙風對道骨，天造對人為。
鱄諸劍，博浪椎。經緯對干支。
位尊民物主，德重帝王師。
望切不妨人去遠，心忙無奈馬行遲。
金屋閉來，賦乞茂林題柱筆；玉樓成後，記須昌谷負囊詞。

五微韻

賢對聖，是對非。
覺奧對參微。
魚書對雁字，草舍對柴扉。
雞曉唱，雉朝飛。紅瘦對綠肥。
舉杯邀月飲，騎馬踏花歸。
黃蓋能成赤壁捷，陳平善解白登危。
太白書堂，瀑泉垂地三千丈；孔明祀廟，老柏參天四十圍。

戈對甲，幄對幃。
蕩蕩對巍巍。
嚴灘對邵圃，靖菊對夷薇。
占鴻漸，采鳳飛。虎榜對龍旂。
心中羅錦繡，口內吐珠璣。
寬宏豁達高皇量，叱吒喑啞霸王威。
滅項興劉，狡兔盡時走狗死；連吳拒魏，貔貅屯處臥龍歸。

衰對盛，密對稀。
祭服對朝衣。
雞窗對雁塔，秋榜對春闈。
烏衣巷，燕子磯。久別對初歸。
天姿真窈窕，聖德實光輝。
蟠桃紫闕來金母，嶺荔紅塵進玉妃。
霸王軍營，亞父丹心撞玉斗；長安酒市，洞仙狂興換銀龜。

六魚韻

羹對飯，柳對榆。
短袖對長裾。
雞冠對鳳尾，芍藥對芙蕖。
周有若，漢相如。玉屋對匡廬。
月明山寺遠，風細水亭虛。
壯士腰間三尺劍，男兒腹內五車書。
疏影暗香，和靖孤山梅蕊放；輕陰清晝，淵明舊宅柳條舒。

吾對汝，爾對余。
選授對陞除。
書箱對藥櫃，耒耜對耰鋤。
參雖魯，回不愚。閥閱對閻閭。
諸侯千乘國，命婦七香車。
穿雲採藥聞仙子，踏雪尋梅策蹇驢。
玉兔金烏，二氣精靈為日月；洛龜河馬，五行生剋在圖書。

欹對正，密對疏。
囊橐對苞苴。
羅浮對壺嶠，水曲對山紆。
驂鶴駕，待鸞輿。桀溺對長沮。
搏虎卞莊子，當熊馮婕妤。
南陽高士吟梁父，西蜀才人賦子虛。
三徑風光，白石黃花供杖履；五湖煙景，青山綠水在樵漁。

七虞韻

紅對白，有對無。
布穀對提壺。
毛椎對羽扇，天闕對皇都。
謝蝴蝶，鄭鷓鴣。蹈海對歸湖。
花肥春雨潤，竹瘦晚風疏。
麥飯豆麋終創漢，蓴羹臚膾竟歸吳。
琴調輕彈，楊柳月中潛去聽；酒旗斜掛，杏花村裡共來沽。

羅對綺，茗對蔬。
柏秀對松枯。
中元對上巳，返璧對還珠。
雲夢澤，洞庭湖。玉燭對水壺。
蒼頭犀角帶，綠鬢象牙梳。
松陰白鶴聲相應，鏡裡青鸞影不孤。
竹戶半開，對牖不知人在否？柴門深閉，停車還有客來無。

賓對主，婢對奴。
寶鴨對金鳧。
升堂對入室，鼓瑟對投壺。
硯合璧，頌聯珠。提饔對當壚。
仰高紅日盡，望遠白雲孤。
歆向秘書窺二酉，機雲芳譽動三吳。
祖餞三杯，老去常斟花下酒；荒田五畝，歸來獨荷月中鋤。

君對父，魏對吳。
北岳對西湖。
菜蔬對茶淡，苣藤對菖蒲。
梅花數，竹葉符。廷議對山呼。
兩都班固賦，八陣孔明圖。
田慶紫荊堂下茂，王裒青柏墓前枯。
出塞中郎，羝有乳時歸漢室；質秦太子，馬生角日返燕都。

八齊韻

鸞對鳳，犬對雞。
塞北對關西。
長生對益智，老幼對旄倪。
頒竹策，剪桐圭。剝棗對蒸梨。
綿腰如弱柳，嫩手似柔荑。
狡兔猶穿三穴隱，鷦鵲權借一枝棲。
角里先生，策杖垂紳扶少主；于陵仲子，辟纑織履賴賢妻。

鳴對吠，泛對棲。
燕語對鶯啼。
珊瑚對瑪瑙，琥珀對玻璃。
絳縣老，伯州犁。測蠡對燃犀。
榆槐堪作蔭，桃李自成蹊。
投巫救女西門豹，賃浣逢妻百里奚。
闕里門牆，陋巷規模原不陋；隋堤基址，迷樓蹤跡亦全迷。

越對趙，楚對齊。
柳岸對桃溪。
紗窗對繡戶，畫閣對香閨。
修月斧，上天梯。蝃蝀對虹霓。
行樂遊春圃，工諛病夏畦。
李廣不封空射虎，魏明得立為存麑。
按轡徐行，細柳功成勞王敬；聞聲稍臥，臨涇名震止兒啼。

九佳韻

門對戶，陌對街。
枝葉對根荄。
鬥雞對揮麈，鳳髻對鸞釵。
登楚岫，渡秦淮。子犯對夫差。
石鼎龍頭縮，銀箏雁翅排。
百年詩禮延余慶，萬里風雲入壯懷。
能辨明倫，死矣野哉悲季路；不由徑襪，生乎愚也有高柴。

冠對履，襪對鞋。
海角對天涯。
雞人對虎旅，六市對三街。
陳俎豆，戲堆埋。皎皎對皚皚。
賢相聚東閣，良朋集小齋。
夢裡山川書越絕，枕邊風月記齊諧。
三徑蕭疏，彭澤高鳳怡五柳；六朝華貴，琅琊佳氣種三槐。

勤對儉，巧對乖。
水榭對山齋。
冰桃對雪藕，漏箭對更牌。
寒翠袖，貴金釵。慷慨對詼諧。
竹徑風聲籟，花溪月影篩。
攜囊佳韻隨時貯，荷鋤沉酣到處埋。
江海孤蹤，雪浪風濤驚旅夢；鄉關萬里，煙巒雲樹切歸懷。

杞對梓，檜對楷。
水泊對山崖。
舞裙對歌袖，玉陛對瑤階。
風入袂，月盈懷。虎兕對狼豺。
馬融堂上帳，羊侃水中齋。
北面黌宮宜拾芥，東巡岱畤定潘柴。
錦纜春江，橫笛洞簫通碧落；華燈夜月，遺簪墮翠遍香街。

十灰韻

春對夏，喜對哀。
大手對長才。
風清對月朗，地闊對天開。
游閬苑，醉蓬萊。七政對三台。
青龍壺老杖，白燕玉人釵。
香風十里望仙閣，明月一天思子臺。
玉橘冰桃，王母幾因求道降；蓮舟藜杖，真人原為讀書來。

朝對暮，去對來。
庶矣對康哉。
馬肝對雞肋，杏眼對桃腮。
佳興適，好懷開。朔雪對春雷。
雲移鳷鵲觀，日晒鳳凰台。
河邊淑氣迎芳草，林下輕風待落梅。
柳媚花明，燕語鶯聲渾是笑；松號柏舞，猿啼鶴唳總成哀。

忠對信，博對該。
忖度對疑猜。
香消對燭暗，鵲喜對蛩哀。
金花報，玉鏡臺。倒斝對銜杯。
岩巔橫老樹，石磴覆蒼苔。
雪滿山中高士臥，月明林下美人來。
綠柳沿堤，皆因蘇子來時種；碧桃滿觀，盡是劉郎去後栽。

十一真韻

蓮對菊，鳳對麟。
濁富對清貧。
漁莊對佛舍，松蓋對花茵。
蘿月叟，葛天民。國寶對家珍。
草迎金埒馬，花醉玉樓人。
巢燕三春嘗喚友，塞鴻八月始來賓。
古往今來，誰見泰山曾作礪；天長地久，人傳滄海幾揚塵。

兄對弟，吏對民。
父子對君臣。
勾丁對甫甲，赴卯對同寅。
折桂客，簪花人。四皓對三仁。
王喬雲外鳥，郭泰雨中巾。
人交好友求三益，士有賢妻備五倫。
文教南宣，武帝平蠻開百越；義旗西指，韓侯扶漢捲三秦。

申對午，侃對誾。
阿魏對茵陳。
楚蘭對湘芷，碧柳對青筠。
花馥馥，葉蓁蓁。粉頸對朱唇。
曹公奸似鬼，堯帝智如神。
南阮才郎差北富，東鄰醜女效西顰。
色艷北堂，草號忘憂憂甚事？香濃南國，花名含笑笑何人？

十二文韻

憂對喜，戚對欣。
二典對三墳。
佛經對仙語，夏耨對春耘。
烹早韭，剪春芹。暮雨對朝雲。
竹間斜白接，花下醉紅裙。
掌握靈符五岳籙，腰懸寶劍七星紋。
金鎖未開，上相趨聽宮漏永；珠簾半捲，群僚仰對御爐薰。

詞對賦，懶對勤。
類聚對群分。
鸞簫對鳳笛，帶草對香芸。
燕許筆，韓柳文。舊話對新聞。
赫赫周南仲，翮翮晉右軍。
六國說成蘇子貴，兩京收復郭公勛。
漢闕陳書，侃侃忠言推賈誼；唐廷對策，岩岩直諫有劉蕡。

言對笑，績對勛。
鹿豕對羊羵。
星冠對月扇，把袂對書裙。
湯事葛，說興殷。蘿月對松雲。
西池青鳥使，北塞黑鴉軍。
文武成康為一代，魏吳蜀漢定三分。
桂苑秋宵，明月三杯邀曲客；松亭夏日，薰風一曲奏桐君。

十三元韻

卑對長，季對昆。
永巷對長門。
山亭對水閣，旅舍對軍屯。
楊子渡，謝公墩。德重對年尊。
承乾對出震，疊坎對重坤。
志士報君思犬馬，仁王養老察雞豚。
遠水平沙，有客泛舟桃葉渡；斜風細雨，何人攜榼杏花村。

君對相，祖對孫。
夕照對朝曛。
蘭台對桂殿，海島對山村。
碑墮淚，賦招魂。報怨對懷恩。
陵埋金吐氣，田種玉生根。
相府珠簾垂白晝，邊城畫閣動黃昏。
楓葉半山，秋去煙霞堪倚杖；梨花滿地，夜來風雨不開門。

十四寒韻

家對國，治對安。
地主對天官。
坎男對離女，周誥對殷盤。
三三暖，九九寒。杜撰對包彈。
古壁蛩聲匝，閑亭鶴影單。
燕出簾邊春寂寂，鶯聞枕上漏珊珊。
池柳煙飄，日夕郎歸青鎖闥；砌花雨過，月明人倚玉欄杆。

肥對瘦，窄對寬。
黃犬對青鸞。
指環對腰帶，沉缽對投竿。
誅佞劍，進賢冠。畫棟對雕欄。
雙垂白玉筋，九轉紫金丹。
陝右棠高懷召伯，河南花滿憶潘安。
陌上芳春，弱柳當風披彩線；池中清曉，碧荷承露捧珠盤。

行對臥，聽對看。
鹿洞對魚灘。
蛟騰對豹變，虎踞對龍蟠。
風凜凜，雪漫漫。手辣對心酸。
鶯鶯對燕燕，小小對端端。
藍水遠從千澗落，玉山高并兩峰寒。
至聖不凡，嬉戲六齡陳俎豆；老萊大孝，承歡七袞舞斑斕。

十五刪韻

林對塢，嶺對巒。
晝永對春閑。
謀深對望重，任大對投艱。
裙裊裊，佩珊珊。守塞對當關。
密雲千里合，新月一鉤彎。
叔寶君臣皆縱逸，重華父母是囂頑。
名動帝畿，西蜀三蘇來日下；壯游京洛，東吳二陸起雲間。

臨對仿，吝對慳。
討逆對平蠻。
忠肝對義膽，霧髮對雲鬟。
埋筆塚，爛柯山。月貌對天顏。
龍潛終得躍，鳥倦亦知還。
隴樹飛來鸚鵡綠，池筠密處鷓鴣斑。
秋露橫江，蘇子月明遊赤壁；凍雲迷嶺，韓公雪擁過藍關。

卷下

一先韻

寒對暑，日對年。
蹴踘對秋千。
丹山對碧水，淡雨對覃煙。
歌宛轉，貌嬋娟。雪鼓對雲箋。
荒蘆棲南雁，疏柳噪秋蟬。
洗耳尚逢高士笑，折腰肯受小兒憐。
郭泰泛舟，折角半垂梅子雨；山濤騎馬，接籬倒看杏花天。

輕對重，肥對堅。
碧玉對青錢。
郊寒對島瘦，酒聖對詩仙。
依玉樹，步金蓮。鑿井對耕田。
杜甫青宵立，邊韶白晝眠。
豪飲客吞波底月，酣遊人醉水中天。
聞草青郊，幾行寶馬嘶金勒；看花紫陌，千里香車擁翠鈿。

吟對詠，授對傳。
樂矣對凄然。
風鵬對雪雁，董杏對周蓮。
春九十，歲三千。鐘鼓對管弦。
入山逢宰相，無事即神仙。
霞映武陵桃淡淡，煙荒隋堤柳綿綿。
七碗月圓，啜罷清風生腋下；三杯雲液，飲余紅雨暈腮邊。

中對外，後對先。
樹下對花前。
玉柱對金屋，疊嶂對平川。
孫子策，祖生鞭。盛席對華筵。
解醉知茶力，消愁識酒權。
絲剪芰荷開東沼，錦妝鳧雁泛溫泉。
帝女銜石，海中遺魄為精衛；蜀王叫月，枝上遊魂化杜鵑。

二蕭韻

琴對管，斧對瓢。
水怪對花妖。
秋聲對春色，白縑對紅綃。
臣五代，事三朝。斗柄對弓腰。
醉客歌金縷，佳人品玉簫。
風定落花閑不掃，霜餘殘葉濕難燒。
千載興周，尚父一竿投渭水；百年霸越，錢王萬弩射江潮。
榮對悴，夕對朝。
露地對雲霄。
商彝對周鼎，殷鑊對虞韶。
樊素口，小蠻腰。六詔對三苗。
朝天車奕奕，出塞馬蕭蕭。
公子幽蘭重泛舸，王孫芳草正聯鑣。
潘岳高懷，曾向秋天吟蟋蟀；王維清興，嘗于雪夜畫芭蕉。
耕對讀，牧對樵。
琥珀對瓊瑤。
兔毫對鴻爪，桂楫對蘭橈。
魚潛藻，鹿藏蕉。水遠對山遙。
湘靈能鼓瑟，贏女解吹簫。
雪點寒梅橫小院，風吹弱柳覆平橋。
月牖通宵，絳臘罷時光不減；風簾當晝，雕盤停後篆難消。

三肴韻

詩對禮，卦對爻。
燕引對鶯調。
晨鐘對暮鼓，野饌對山肴。
雉方乳，鵲始巢。猛虎對神獒。
疏星浮荇葉，皓月上松梢。
為邦自古推瑚璉，從政于今愧斗筲。
管鮑相知，能交忘形膠漆友；藺廉有隙，終對刎頸死生交。

歌對舞，笑對嘲。
耳語對神交。
焉鳥對亥豕，獺髓對鸞膠。
宜久敬，莫輕拋。一氣對同胞。
祭遵甘布被，張祿念綈袍。
花徑風來逢客訪，柴扉月到有僧敲。
夜雨中園，一顆不雕王子奈；秋風江上，三重曾捲杜公茅。

衙對舍，廩對庖。
玉磬對金鐃。
竹林對梅嶺，起鳳對騰蛟。
鮫綃帳，獸錦袍。露果對風梢。
揚州輸橘柚，荊土貢菁茅。
斷蛇埋地稱孫叔，渡蟻作橋識宋郊。
好夢難成，蛩響階前偏唧唧；良朋遠到，雞聲窗外正嘐嘐。

四豪韻

茭對茨，荻對蒿。
山鹿對江螯。
鶯簧對蝶板，麥浪對桃濤。
騏驥足，鳳凰毛。美譽對嘉褒。
文人窺蠹簡，學士書兔毫。
馬援南征栽薏苡，張騫西使進葡萄。
辯口懸河，萬語千言常亹亹；詞源倒峽，連篇累牘自滔滔。

梅對杏，李對桃。
棫樸對旌旄。
酒仙對詩史，德澤對恩膏。
懸一榻，夢三刀。拙逸對貴勞。
玉堂花燭繞，金殿月輪高。
孤山看鶴盤雲下，蜀道聞猿向月號。
萬事從人，有花有酒應自樂；百年皆客，一丘一壑盡吾豪。

台對省，署對曹。
分袂對同胞。
鳴琴對擊劍，返轍對回艚。
良借箸，操提刀。香茗對醇醪。
滴泉歸海大，簣土積山高。
石室客來煎雀舌，畫堂賓至飲羊羔。
被謫賈生，湘水凄涼吟服鳥；遭讒屈子，江潭憔悴著離騷。

五歌韻

微對巨，少對多。
直幹對平柯。
蜂媒對蝶使，雨笠對煙蓑。
眉淡掃，面微酡。妙舞對清歌。
輕衫裁夏葛，薄袂剪春羅。
將相兼行唐李靖，霸王雜用漢蕭何。
月本陰精，豈有羿妻曾竊藥；星為夜宿，浪傳織女漫投梭。

慈對善，虐對苛。
縹緲對婆娑。
長楊對細柳，嫩蕊對寒莎。
追風馬，挽日戈。玉液對金波。
紫詔銜丹鳳，黃庭換白鵝。
畫閣江城梅作調，蘭舟野渡竹為歌。
門外雪飛，錯認空中飄柳絮；岩邊瀑響，誤疑天半落銀河。

松對竹，荇對荷。
薜荔對藤蘿。
梯雲對步月，樵唱對漁歌。
升鼎雉，聽經鵝。北海對東坡。
吳郎哀廢宅，邵子樂行窩。
麗水良金皆待冶，昆山美玉總須磨。
雨過皇州，琉璃色燦華清瓦；風來帝苑，荷芰香飄太液波。

籠對檻，巢對窩。
及第對登科。
冰清對玉潤，地利對人和。
韓擒虎，榮駕鵝。青女對素娥。
破頭朱泚笏，折齒謝鯤梭。
留客酒杯應恨少，動人詩句不須多。
綠野凝煙，但聽村前雙牧笛；滄江積雪，惟看灘上一漁蓑。

六麻韻

清對濁，美對嘉。
鄙吝對矜誇。
花鬚對柳葉，屋角對檐牙。
志和宅，博望槎。秋實對春華。
乾爐烹白雪，坤鼎煉丹砂。
深宵望冷沙場月，邊塞聽殘野戍笳。
滿院松風，鐘聲隱隱為僧舍；半窗花月，錫影依依是道家。

雷對電，霧對霞。
蟻陣對蜂衙。
寄梅對懷橘，釀酒對烹茶。
宜男草，益母花。楊柳對蒹葭。
班姬辭帝輦，蔡琰泣胡笳。
舞榭歌樓千萬尺，竹籬茅舍兩三家。
珊枕半床，月明時夢飛塞外；銀箏一奏，花落處人在天涯。

圓對缺，正對斜。
笑語對咨嗟。
沈腰對潘鬢，孟筍對盧茶。
百舌鳥，兩頭蛇。帝里對仙家。
堯仁敷率士，舜德被流沙。
橋上授書曾納履，壁間題句已籠紗。
遠塞迢迢，露磧風沙何可极；長沙渺渺，雪濤煙浪信無涯。

疏對密，樸對華。
義鶻對慈鴉。
鶴群對雁陣，白苧對黃麻。
讀三到，吟八叉。肅靜對喧嘩。
圍棋兼把釣，沉李并浮瓜。
羽客片時能煮石，狐禪千劫似蒸沙。
黨尉粗豪，金帳籠香斟美酒；陶生清逸，銀鐺融雪啜團茶。

七陽韻

台對閣，沼對塘。
朝雨對夕陽。
游人對隱士，謝女對秋娘。
三寸舌，九回腸。玉液對瓊漿。
秦皇照膽鏡，徐兆返魂香。
青萍夜嘯芙蓉匣，黃卷時攤薜荔床。
元亨利貞，天地一機成化育；仁義禮智，聖賢千古立綱常。

紅對白，綠對黃。
晝永對更長。
龍飛對鳳舞，錦纜對牙檣。
雲弁使，雪衣娘。故國對他鄉。
雄文能徙鱷，絕曲為求凰。
九日高峰驚落帽，暮春曲水喜流觴。
僧占名山，雲繞茂林藏古殿；客棲勝地，風飄落葉響空廊。

衰對壯，弱對強。
艷飾對新妝。
御龍對司馬，破竹對穿楊。
讀班馬，識求羊。水色對山光。
仙棋藏綠橘，客枕夢黃梁。
池草入詩因有夢，海棠帶恨為無香。
風起畫堂，簾箔影翻青荇沼；月斜金井，轆轤聲度碧桐牆。

臣對子，帝對王。
日月對風霜。
烏台對紫府，雪牖對雲房。
香山社，晝錦堂。蔀屋對岩廊。
芬椒涂內壁，文杏飾高梁。
貧女幸分東壁影，幽火高臥北窗涼。
繡閣探春，麗日半籠青鏡色；水亭醉夏，熏風常透碧筒香。

八庚韻

形對貌，色對聲。
夏邑對周京。
江雲對澗樹，玉罄對銀箏。
人老老，我卿卿。曉燕對春鶯。
玄霜舂玉杵，白露貯金莖。
賈客君山秋弄笛，仙人緱嶺夜吹笙。
帝業獨興，盡道漢高能用將；父書空讀，誰言趙括善知兵。

功對業，性對情。
月上對雲行。
乘龍對附驥，閬苑對蓬瀛。
春秋筆，月旦評。東作對西成。
隋珠光照乘，和璧價連城。
三箭三人唐將勇，一琴一鶴趙公清。
漢帝求賢，詔訪嚴灘逢故舊；宋廷優老，年尊洛社重耆英。

昏對旦，晦對明。
久雨對新晴。
蓼灣對花港，竹友對梅兄。
黃石叟，丹丘生。犬吠對雞鳴。
暮山雲外斷，新水月中平。
半榻清風宜午夢，一犁好雨趁春耕。
王旦登庸，誤我十年遲作相；劉蕡不第，愧他多士早成名。

九青韻

庚對甲，巳對丁。
魏闕對彤庭。
梅妻對鶴子，珠箔對銀屏。
鴛浴沼，鷺飛汀。鴻雁對鶺鴒。
人間壽者相，天上老人星。
八月好修攀桂斧，三春須系護花鈴。
江閣憑臨，一水淨連天際碧；石欄閑倚，群山秀向雨余青。

危對亂，泰對寧。
納陛對趨庭。
金盤對玉箸，泛梗對浮萍。
群玉圃，眾芳亭。舊典對新型。
騎牛閑讀史，牧豕自橫經。
秋首田中禾穎重，春余園內菜花馨。
旅次凄涼，塞月江風皆慘淡；筵前歡笑，燕歌趙舞獨娉婷。

十蒸韻

萍對蓼，芰對菱。
雁弋對魚罾。
齊紈對魯綺，蜀錦對吳綾。
星漸沒，日初升。九聘對三徵。
蕭何曾作吏，賈島昔為僧。
賢人視履循規矩，大匠揮斤校準繩。
野渡春風，人喜乘潮移酒舫；江天暮雨，客愁隔岸對漁燈。

談對吐，謂對稱。
冉閔對顏曾。
侯羸對伯嚭，祖逖對孫登。
拋白紵，宴紅綾。益友對良朋。
爭名如逐鹿，謀利似趨蠅。
仁傑姨漸周不仕，王陵母識漢方興。
句寫窮愁，浣花寄跡傳工部；詩吟變亂，凝碧傷心漢右丞。

十一尤韻

榮對辱，喜對憂。
繾綣對綢繆。
吳娃對越女，野馬對沙鷗。
茶解渴，酒消愁。白眼對蒼頭。
馬遷修史記，孔子作春秋。
莘野耕夫閑舉耜，渭濱漁父晚垂鉤。
龍馬游河，羲帝因圖而畫卦；神龜出洛，禹王取法以明疇。

冠對履，舄對裘。
院小對庭幽。
畫牆對漆地，錯智對良籌。
孤嶂聳，大江流。芳澤對園丘。
花潭來越唱，柳嶼起吳謳。
鶯懶燕忙三月雨，蛩摧蟬退一天秋。
鍾子聽琴，荒徑入林山寂寂；謫仙捉月，洪濤接岸水悠悠。

魚對鳥，鵲對鳩。
翠館對紅樓。
七賢對三友，愛日對悲秋。
虎類狗，蟻如牛。列辟對諸侯。
陳唱臨春樂，隋歌清夜游。
空中事業麒麟閣，地下文章鸚鵡洲。
曠野平原，獵士馬蹄輕似箭；斜風細雨，牧童牛背穩如舟。

十二侵韻

歌對曲，嘯對吟。
往古對來今。
山頭對水面，遠浦對遙岑。
勤三上，惜寸陰。茂樹對平林。
卞和三獻玉，楊震四知金。
青皇風暖催芳草，白帝城高急暮砧。
繡虎雕龍，才子窗前揮彩筆；描鸞刺鳳，佳人簾下度金針。

登對眺，涉對臨。
瑞雪對甘霖。
主歡對民樂，交淺對言深。
恥三戰，樂七擒。顧曲對知音。
大車行檻檻，駟馬聚駸駸。
紫電青虹騰劍氣，高山流水識琴心。
屈子懷君，極浦吟風悲澤畔；王郎憶友，扁舟臥雪訪山陰。

十三覃韻

宮對闕，座對龕。
水北對天南。
蜃樓對蟻郡，偉論對高談。
遴杞梓，樹梗楠。得一對函三。
八寶珊瑚枕，雙珠玳瑁簪。
蕭王待士心惟赤，盧相欺君面獨藍。
賈島詩狂，手擬敲門行處想；張顛草聖，頭能濡墨寫時酣。

聞對見，解對諳。
三橘對雙柑。
黃童對白叟，靜女對奇男。
秋七七，徑三三。海色對山嵐。
鸞聲何噦噦，虎視正眈眈。
儀封疆吏知尼父，函谷關人識老聃。
江相歸池，止水自盟真是止；吳公作宰，貪泉雖飲亦何貪？

十四鹽韻

寬對猛，冷對淡。
清直對尊嚴。
雲頭對雨腳，鶴髮對龍髯。
風台諫，肅唐簾。保泰對鳴謙。
五湖歸范蠡，三徑隱陶潛。
一劍成功堪佩印，百錢滿掛便垂簾。
濁酒停杯，容我半酣愁際飲；好花傍座，看他微笑悟時拈。

連對斷，減對添。
淡泊對安恬。
回頭對極目，水底對山尖。
腰裊裊，手纖纖。鳳卜對鸞占。
開田多種粟，煮海盡成鹽。
居同九世張公藝，恩給千人范仲淹。
簫弄鳳來，秦女有緣能跨羽；鼎成龍去，軒臣無計得攀髯。

人對己，愛對嫌。
舉止對觀瞻。
四知對三語，義正對辭嚴。
勤雪案，課風檐。漏箭對書箋。
文繁歸獺祭，體艷別香奩。
昨夜題詩更一字，早春來燕捲重簾。
詩以史名，愁裡悲歌懷杜甫；筆經人索，夢中顯晦老江淹。

十五咸韻

栽對植，薙對芟。
二伯對三監。
朝臣對國老，職事對官銜。
鹿麌麌，兔毚毚。啟牘對開緘。
綠楊鶯睍睆，紅杏燕呢喃。
半籬白酒娛陶令，一枕黃梁渡呂岩。
九夏炎飆，長日風亭留客騎；三冬寒冽，漫天雪浪駐征帆。

梧對杞，柏對杉。
夏鑊對韶咸。
澗瀍對溱洧，鞏洛對崤函。
藏書洞，避詔巖。脫俗對超凡。
賢人羞獻媚，正士嫉工讒。
霸越謀臣推少伯，佐唐藩將重渾瑊。
鄴下狂生，羯鼓三撾羞錦襖；江州司馬，琵琶一曲濕青衫。

袍對笏，履對衫。
匹馬對孤帆。
琢磨對雕鏤，刻劃對鐫鑱。
星北拱，日西銜。卮漏對鼎鑱。
江邊生桂若，海外樹都咸。
但得恢恢存利刃，何須咄咄達空函。
彩鳳知音，樂典后夔須九奏；金人守口，聖如尼父亦三緘。